Informácia o priebehu humanitárnej pomoci Slovenskej republiky
pre Juhoslovanskú zväzovú republiku.

Vláda Slovenskej republiky svojim uznesením č. 149 zo dňa 14. februára 2001 zobrala na vedomie materiál Ministerstva hospodárstva SR "Návrh na poskytnutie humanitárnej pomoci pre JZR" a uložila vyčleniť z rezervy vlády SR 55 mil. Sk na humanitárnu pomoc pre Juhoslovanskú zväzovú republiku. Vláda SR v bode C.2. poverila ministra hospodárstva SR dohodnúť s prijímateľom pomoci štruktúru a objem tovarových položiek s termínom do 15. marca 2001 a v bode C.3. poverila ministra hospodárstva zabezpečením realizácie humanitárnej pomoci.
Dňa 20. augusta 2001 bol v Belehrade podpísaný Záverečný protokol o realizácii humanitárnej pomoci medzi realizátorom humanitárnej pomoci a.s. Transpetrol Tranzit a prijímateľom humanitárnej pomoci JP Elektroprivreda Srbije. Dňa 20. augusta 2001 obdržalo Ministerstvo hospodárstva SR z a.s. Transpetrol Tranzit správu o ukončení humanitárnej pomoci. 
Súčasťou humanitárnej pomoci bola aj dodávka vykurovacieho oleja (mazutu)  v množstve 385,2 t expedovaná dňa 9. augusta 2001 (prvá dodávka expedovaná 14. júla bola prevzatá bez problémov), prevzatá  príjemcom v JZR dňa 17. augusta 2001. Po mesiaci od prevzatia mazutu došlo dňa 19. septembra 2001, zo strany príjemcu na juhoslovanskej strane, k reklamácii kvality dodaného tovaru. Zástupcovia Transpetrol Tranzit,a.s. informovali juhoslovanského partnera, že a.s. Slovnaft akceptuje reklamáciu  v prípade, ak bude chemická analýza dodaného tovaru uskutočnená medzinárodnou inšpekčnou organizáciou. 
Vzhľadom na to, že cisterny boli v JZR od 17. augusta 2001, žiadala slovenská strana príjemcu o okamžité vyloženie tovaru alebo zaslanie štandardnej reklamácie. Juhoslovanská strana však pri reklamácii nedodržala stanovené reklamačné podmienky ani po viacerých upozorneniach a urgenciách a v rámci reklamácie zaslala analýzu uskutočnenú podľa juhoslovanských noriem, ktoré však nemali požadovanú vypovedaciu úroveň.  Keďže príjemca odmietal tovar prevziať a vyložiť, Transpetrol Tranzit, a.s. požiadal dňa 06. septembra 2001 o vrátenie celej zásielky mazutu, pretože pri pobyte cisterien v JZR a aj na území SR vznikajú po expedovaní zásielky náklady na prenájom cisterien, ktoré sú vlastníctvom a.s. Slovnaft (predmetné nájomné rastie pri každej cisterne za každý deň až do momentu, kedy sú prázdne cisterny prevzaté ŽSR na odoslanie do Slovnaftu). Po viacerých urgenciách prišli cisterny do Bratislavy až 03. októbra 2001.  
Na základe vyššie uvedeného a objednávky a.s. Transpetrol Tranzit, bola  uskutočnená analýza mazutu spoločnosťou Inspekta Slovakia, a.s., akceptovanou aj juhoslovanskou stranou, ktorej výsledkom boli hodnoty  zodpovedajúce parametrom uvedených v certifikáte kvality vystavenom a.s. Slovnaft pri expedícii tovaru do JZR v auguste 2001. Z tohto dôvodu zamietol výrobca  a.s. Slovnaft  reklamáciu na kvalitu dodaného tovaru. 
V súčasnosti sa predmetná dodávka mazutu (385,2 t) nachádza v železničných cisternách v Bratislave (v Slovnafte). Pri vrátení tovaru do SR vznikli náklady na dopravu a prenájom cisterien, na ktoré však neboli vyčlenené finančné prostriedky a touto poslednou zásielkou  boli vyčerpané zostávajúce finančné prostriedky určené na humanitárnu pomoc. 

Záver

Rekapitulácia - stav finančných prostriedkov na účte ku dňu 10.10.2001: 

+3.354.998,10 Sk 		stav na účte pred nákupom poslednej dodávky mazutu
- 2.141.712,- Sk 		cena mazutu
-    611.769,20 Sk 		preprava do JZR
-    642.324,00 Sk 		preprava do SR
-    270.823,50 Sk 		nájomné za cisterny 
-      28.000,- Sk 		analýza mazutu
–––––––––––––––––––
     -    339.630,60 Sk  	aktuálny stav na účte

Návrh vyriešenie vzniknutej situácie:

Predaj mazutu tretej osobe za odborného dohľadu a účasti spoločnosti Proxar Slovakia, ktorá zastupovala a.s. Slovnaft  pri predaji tovaru spoločnosti a.s. Transpetrol Tranzit, čím sa pokryjú náklady na dopravu, na prenájom cisterien a na analýzu tovaru.  
Podľa informácii firmy Proxar, na mesiac október je na uvedenú kvalitu mazutu vyhlásená cena 5.300 Sk/t + 300 Sk/t SPD. V prípade úspešnej realizácie tohto predaja v mesiaci október by sme teda odpredajom mazutu mohli zinkasovať 2.041.560,- Sk.
Po uhradení všetkých vyššie uvedených nákladov (ich výška však bude denne rásť o nájomné za cisterny vo výške 5.015,25 Sk) sa predpokladá zostatok financií v hodnote cca 1,7 mil. Sk. Tento zostatok sa buď vráti späť do štátneho rozpočtu, alebo sa, po dohode s juhoslovanskou stranou, zrealizuje nákup a expedícia náhradného plnenia humanitárnej pomoci (napr. na štipendiá pre juhoslovanských Slovákov na školách v SR, alebo na nákup učebníc a pod.).

Poznámka: 
1.	Na základe uznesenia vlády č. 149 zo dňa 14. februára bod C.3 bolo uložené    ministrovi hospodárstva realizovať humanitárnu pomoc do 31. mája. Predseda vlády SR listom č. 1818/2001-PV zo dňa 11. mája 2001 súhlasil s predĺžením termínu realizácie do 31. augusta 2001 - toto je splnené podpísaním protokolu medzi a.s. Transpetrol Tranzit a JP Elektroprivreda Srbije dňa 20. augusta 2001.  
2.	Na základe listu č. 1636/2001-KM zo dňa 20. apríla 2001 predĺžila ministerka financií SR  termín oznámenia sumy použitých prostriedkov, štruktúry a objemu tovarových položiek poskytnutých v rámci humanitárnej pomoci MH SR z pôvodne stanovených 30 dní na 60 dní po realizácii humanitárnej pomoci, t.z. že Ministerstvo hospodárstva SR má predložiť Ministerstvu financií SR vyúčtovanie celej humanitárnej pomoci do 31. októbra 2001. Vzhľadom na vyššie uvedené nie je reálne splniť tento termín.